OVK stuur SMS’e aan kiesers sonder adresseArgieffoto Die Onafhanklike Verkiesingskommissie het Vrydag begin om SMS’e aan ongeveer 5,3 miljoen geregistreerde kiesers te stuur vir wie daar nie enige adresse op die kiesersrol beskikbaar is nie. Die OVK het in ŉ verklaring gesê dit volg ná die konstitusionele hof in November verlede jaar in die Tlokwe-saak beslis het dat ŉ kieser se adres of voldoende besonderhede oor hul woning noodsaaklik is om seker te maak die kieser is in die regte stemdistrik geregistreer. “Die SMS stel kiesers in kennis dat geen adres tans op die OVK se rekords beskikbaar is nie en maan hulle om hierdie naweek ŉ stempunt te besoek om hul adresbesonderhede op te dateer,” het Kate Bapela, woordvoerder van die OVK, gesê. Die bewoording van die SMS (beperk tot 160 karakters) lui soos volg: Dear voter, the IEC does not have an address for you. Pls visit your voting station 8am – 5pm on 9/10 April to update your details. Reply STOP to opt out. Rgds IEC Ná die vorige registrasienaweek het dit aan die lig gekom dat ongeveer 6,92 miljoen kiesers op die kiesersrol nie enige adresbesonderhede beskikbaar het nie. Voor die registrasienaweek in Maart was dit 8 miljoen kiesers. “Die OVK kon slegs vir 5,3 miljoen van die 6,92 miljoen kiesers selfoonnommers opspoor. Die OVK het ook gepoog om die oorblywende 1,6 miljoen kiesers in kennis te stel deur openbare kennisgewings en advertensies op die radio,” het Bapela bygevoeg. Stemgeregtigdes kan hul registrasiestatus nagaan: Besoek die OVK se registrasiewebwerf Laai die app af Skakel *120*432# (en volg die stappe) SMS jou ID-nommer aan 32810 (R1 per SMS) Skakel 0800 11 8000 Die stempunte is Saterdag en Sondag tussen 08:00 en 17:00 oop. ŉ Afskrif van die REC 1-vorm kan op die OVK-webwerf afgelaai word en vooraf ingevul word om die registrasieproses te bespoedig.